b'\n_START_ARTICLE_\nStr\xc3\xb6msin kartano\n_START_PARAGRAPH_\nStr\xc3\xb6msin kartano sijaitsee Str\xc3\xb6msinlahden rannalla, Helsingin Roihuvuoressa. Se sai alkunsa 1793, kun Herttoniemen kartanon omistaja, Saaristolaivaston majuri Johan Olander myi kartanon vara-amiraali Carl Olof Cronstedtille, j\xc3\xa4tt\xc3\xa4en kaksi kartanon torppaa itselleen asuttavaksi. N\xc3\xa4ist\xc3\xa4 torpista muodostettiin Str\xc3\xb6msin tila. Johan Olander oli saanut Herttoniemen kartanon itselleen ja vaimolleen Hedvig Olanderille, apeltaan kauppias Johan Sederholmilta 1791. Kartanon tilalle rakennettiin kustavilaista tyyli\xc3\xa4 edustava p\xc3\xa4\xc3\xa4rakennus 1794. Varsin nopeasti Str\xc3\xb6msin tilaa ryhdyttiin kutsumaan kartanoksi. Olanderin perhe muutti Suomen sodan j\xc3\xa4lkeen Ruotsiin Johan Olanderin vapauduttua sotavankeudesta. _NEWLINE_Kartanon p\xc3\xa4\xc3\xa4rakennus on saanut nykyisen ulkoasunsa 1910, jolloin talon yl\xc3\xa4kertaa on korotettu ja katto on muutettu mansardikatoksi. _NEWLINE_Viimeisen yksityisen omistajan varatuomari Gustaf von Wintherin kuoltua 1950 kartano maineen p\xc3\xa4\xc3\xa4tyi Kulutusosuuskuntien Keskusliitolle 1952, joka rakensi vuonna 1953 kartanon talousrakennuksen tilalle Osuuskauppakoulun (my\xc3\xb6h. E-instituutti) kouluttamaan Osuustukkukaupan ja sen omistaneiden osuusliikkeiden ty\xc3\xb6ntekij\xc3\xb6it\xc3\xa4. Alueelle tuli my\xc3\xb6s Tampereelta siirretty, 1852 rakennettu talo. T\xc3\xa4ss\xc3\xa4 ensimm\xc3\xa4isen\xc3\xa4 osuustoiminnallisena kauppana toim\xc3\xadneesta talosta tehtiin osuuskauppamuseo. Kartanon p\xc3\xa4\xc3\xa4rakennus toimi instituutin rehtorin asuntona._NEWLINE_Nykyisin tiloissa toimii It\xc3\xa4-Helsingin musiikkiopisto. Kartanon p\xc3\xa4\xc3\xa4rakennuksessa toimii Helsingin kuvataidekoulu. Osuuskauppamuseon rakennus on myyty yksityiseksi omakotitaloksi. Rantapolku Str\xc3\xb6msinlahden ymp\xc3\xa4ri on nimetty Johan Olanderin vaimon Hedvigin mukaan Hedvigin rantapoluksi.'